Saak eindelik na hof ná matriekmeisie se doodMarilize Nortier (18). (Foto: Facebook) Meer as ŉ jaar ná die dood van Marilize Nortier, ŉ 18-jarige meisie van Oudtshoorn, verskyn die man wat daarvan beskuldig word dat hy verantwoordelik is vir haar dood, binnekort vir die eerste keer in die hof. Kapt. Louis Visser, polisiewoordvoerder op Oudtshoorn, het gesê die man moet op 26 November in die hof op die dorp verskyn. Die Nasionale Vervolgingsgesag het vroeër bevestig dat die man sal tereg staan op aanklag van strafbare manslag, asook versuim om hulp op ŉ ongelukstoneel te verleen. Die dagvaarding om in die hof te verskyn is reeds op hom beteken. Marilize is op 22 September verlede jaar dood toe die BMW waarin sy ŉ passasier was, omgeslaan en in ŉ watersloot buite die dorp te lande gekom het. ŉ Verbyganger het vroegoggend op die toneel afgekom, oënskynlik ure nadat die ongeluk reeds gebeur het. Die persoon het hulp ontbied. Marilize Nortier (18). (Foto: Facebook) Marilize was nog in haar sitplek vasgegordel, maar die motorbestuurder was nie op die toneel nie. Hy het wel later, nadat die polisie intussen ook ontbied is, weer daar aangekom. Die nadoodse ondersoek het bevind Marilize het veelvuldige beserings opgedoen en is dood weens verdrinking. Haar pa, Morné, het vroeër die afgelope jaar as ŉ nagmerrie bestempel. Hy het ook gesê hy is dankbaar dat daar nou eindelik vordering met die saak gemaak word.